Preses ziņa 07.02.2025.

**Britu tūroperatori atzinīgi novērtē Latvijas un Igaunijas dabas tūrisma piedāvājumu ziemas sezonā**

*Janvāra beigās 7 britu tūroperatori un mediju pārstāvji viesojās Latvijā un Igaunijā, iepazīstot dabas tūrisma piedāvājumu tūrisma klusajā sezonā. Sniega trūkuma dēļ izpalika ziemai raksturīgās aktivitātes, taču tūrisma uzņēmēji pielāgo savu piedāvājumu un sagādā lielisku dabas tūrisma pieredzi arī šīs ziemas neparastajos laikapstākļos. Atzinīgi vērtējot dabas tūrisma piedāvājuma kvalitāti, visvairāk britus pie mums pārsteidzis ciešais kontakts ar dabu, kas Rietumu kultūrā šķietami ir zudis. Vienlaikus briti atzīst, ka mūsu dabas tūrisma piedāvājumam nepieciešama ilgtoša un spēcīga mārketinga kampaņa, lai izceltos konkurencē.*

**Dabas tūrisms visos gadalaikos**

Dabas tūrisma piedāvājums pieejams vietnē [***balticnaturetourism.com***](https://balticnaturetourism.com/en), kurā apvienojušies 225 dabas tūrisma uzņēmēji - 106 Latvijā un 119 Igaunijā. Daudzi piedāvā sezonālās tūres vai pieredzes dabā, kas balstās gadalaikiem raksturīgajās dabas norisēs. Šoreiz britu tūroperatoru brauciena mērķis bija iepazīt tieši ziemas piedāvājumu, lai to raksturotu un ieteiktu saviem klientiem. Lielākajai daļai šī bija pirmā reize Latvijā un Igaunijā.

**Ziemas piedāvājums**

Tūroperatoru programma tika izveidota, lai parādītu iespējami daudzveidīgu piedāvājumu.
[**Ziedlejās**](https://ziedlejas.lv/lv) brauciena dalībnieki izmēģināja Stikla un Vilnas pirti, kur baudīja profesionālu pirtnieku piedāvātu pēršanos.
[**SPA un viesnīcas kompleks**ā **Ezeri**](https://hotelezeri.lv/) grupa nakšņoja un baudīja brokastis.

[**Dodkepu.lv**](http://dodkepu.lv) saimniecībā Āraišos visu gadu var viesoties pie haskijiem, sniegā izbraucot ar suņu kamanām, bet ja sniega nav, tad ar haskijiem var doties pārgājienos.

[**Pernigele**](https://www.pernigele.lv/) viesu nams pēc pastaigas sagaidīja ar izcilu liellopa gaļas steiku degustāciju.

[**Sooma brīvdienu ciematā**](https://www.soomaapuhkekyla.com/) Igaunijā, Soomaa Nacionālo parkā ceļotāji baudīja pastaigas pa purva takām un pirts rituālu.

Brauciena noslēdzošajā dienā, laivojot pa applūdušajām teritorijām Soomaa Nacionālajā parkā tika piedzīvots piektais gadalaiks - plūdu sezona, kas šoreiz sākusies jau novembrī.

Dienas otrajā pusē notika iepazīšanās ar igauņu uzņēmējiem [**Natourest**](https://natourest.ee/) un [**Wild Nature Estonia**](https://www.wildnaturestonia.com/), kuri piedāvā dažādas savvaļas vērošanas tūres.

Vakars noslēdzās ar vakariņām Rīgas apkaimē, restorānā [**Baltvilla**](https://www.baltvilla.lv/).

**Ko par piedzīvoto saka brauciena dalībnieki?**

Pēc brauciena dalībnieki tika lūgti novērtēt pieredzēto un sniegt atsauksmes – te dažas no tām apkopotas.

* *Pastaiga ar haskijiem bija, bez šaubām, viens no spilgtākajiem mirkļiem. Meža pirts rituāls bija patiesa bauda un ļoti neparasta pieredze. Dažas kulinārās pieredzes, piemēram, steiku degustācija, bija augstākās klases.*
* *Ir ļoti iespaidīgi, cik oriģināla un unikāla ir Latvija. Ļoti aizraujoša un interesanta valsts, kam ir tik daudz, ko piedāvāt. Lieliska ēdiena kultūra ar augstas kvalitātes vietējām sastāvdaļām, bagāta vēsture, unikāla kultūra un tradīcijas. Taču vislielāko iespaidu atstāj tas, cik cieši dzīvesveids šeit ir saistīts ar dabu, to cienot un novērtējot.*
* *Latvija ir ļoti interesants ceļojumu galamērķis, jo uz to un tās teritorijā ir viegli ceļot. Lidosta ir maza un efektīva, un galamērķus var sasniegt ātri, bez lielas satiksmes un sastrēgumiem. Neskartā lauku ainava ir skaista, un nelielā iedzīvotāju skaita dēļ vide ir klusa un mierīga, taču piedāvā daudzveidīgas aktivitātes un unikālas pieredzes.*
* *Latvijai būtu jāiegulda vairāk reklāmā un veicināšanā, lai piesaistītu britu tūristus. Potenciāls ir liels, bet nepieciešama ilgtermiņa kampaņa, lai konkurētu ar līdzīgiem galamērķiem.*

**Baltijas dabas tūrisms ir pieprasīts**

Baltijas valstis kļust arvien populārākas ārvalstu tūristiem kā dabas tūrisma galamērķis. Latvija pagājušā gada Eiropas Ceļojumu komisijas ziņojumā atzīta starp pieciem tūrisma galamērķiem ar vislabāko cenas un kvalitāties attiecību. Pēc pagājušā gada novērojumiem, pieprasītākie ir individuāli ceļojumi, personalizētas programas, gastronomiskas un ekskluzīvas pieredzes, kas piedāvā baudīt saskaņu ar dabu un labsajūtu, ieskaitot pirti un savvaļas dzīvnieku vērošanu.

**Dabas tūristi no ārvalstīm**Baltijas dabas tūrisma vietnē saņemto informācijas pieprasījumu skaita ziņā pirmajā trijniekā ir Apvienotā Karaliste, Vācija un ASV. Individuālie ceļotāji visbiežāk pieprasījuši īsos ceļojumus - dienas piedāvājumu dabā bez nakšņošanas, taču pieprasītas ir arī 2-3 dienu tūres, kam seko garākas - 10 dienu tūres. Iepriekšējās rezervācijas visbiežāk notiek vai nu ļoti laicīgi, vairāk kā 50 dienas iepriekš, vai arī pēdējā brīdī - dienu iepriekš.

**Tūroperatoru iepazīšanās brauciena rīkotāji**

Iepazīšanās braucieno organizēja Latvijas Lauku tūrisma asociācija “Lauku Ceļotājs”, sakot lielu paldies visiem tūroperatoru iepazīšanās brauciena sagatavošanā un norisē iesaistītajiem: latvia.travel, Igaunijas Lauku tūrisma organizācija, Igaunijas Dabas tūrisma asociācija, Ziedlejas, Ezeri, Multilines.lv, Dodkepu.lv, Pernigele, Soomaa Holiday house, Ponka holiday house, Koveri holiday house, Natourest, Wild Nature Estonia, Baltvilla.

Dabas tūrisma uzņēmēji joprojām aicināti pievienoties Baltijas dabas tūrisma vietnei [***balticnaturetourism.com***](https://balticnaturetourism.com/en)

Asnāte Ziemele

LLTA “Lauku ceļotājs” prezidente

T.: +371 29285756

*Šis brauciens atbalstīts Interreg Centrālās Baltijas programmas 2021-2027 projekta “Baltijas dabas tūrisms - Apvienotās Karalistes mērķa tirgus apgūšana” ietvaros, ko līdzfinansē Eiropas Savienība.*

*Programmas vadošā iestāde neatbild par tajā ietvertās informācijas iespējamo izmantošanu.*

